૧૯૯૯માં માત્ર સાત હજાર મતની સરસાઈ તેમને મળી હતી. યોગી આદિત્યનાથને ઉત્તર પ્રદેશના મુખ્ય પ્રધાન બનાવવામાં આવ્યા એ પછી ગોરખપુરની લોકસભાની બેઠક ખાલી કરી હતી.ફૂલપુરની સ્ટોરી ગોરખપુર કરતાં અલગ છે. જવાહરલાલ નેહરુ, વિજયાલક્ષ્મી પંડિત અને વી. પી. સિંહ જ્યાંથી ચૂંટાતા હતા એ ફૂલપુર ૨૦૧૪ના મોદીજુવાળમાં બીજેપીએ પહેલી વાર આંચકી લીધી હતી. ગયા વરસે યોજાયેલી વિધાનસભાની ચૂંટણીમાં ફૂલપુર લોકસભા ક્ષેત્રમાં પડતી વિધાનસભાઓની તમામ બેઠકો પર બીજેપીનો વિજય થયો હતો. આ બેઠક પરથી ચૂંટાયેલા કેશવપ્રસાદ મૌર્યને ઉત્તર પ્રદેશના નાયબ મુખ્ય પ્રધાન બનાવતાં ખાલી પડી હતી. આમ ગોરખપુર અને ફૂલપુર એમ બન્ને બેઠકો અનુક્રમે મુખ્ય પ્રધાન અને નાયબ મુખ્ય પ્રધાને ખાલી કરેલી હતી એટલે ચૂંટણીજંગ પ્રતિષ્ઠાનો હતો.આર્ય એ વાતનું છે કે જ્યારે પેટાચૂંટણી જાહેર થઈ ત્યારે બીજેપીએ કે બીજા કોઈએ કલ્પના નહોતી કરી કે માયાવતી કોઈ પણ પ્રકારની શરત વિના સમાજવાદી પક્ષને ટેકો આપશે. માયાવતીએ જ્યારે વિના શરત ટેકો જાહેર કર્યો ત્યારે બીજેપીના નેતાઓએ માની લીધું હતું કે દલિતોના મત સમાજવાદી પક્ષની તરફેણમાં ટ્રાન્સફર નહીં થાય. પરંપરાગત રીતે ખેતમઝદૂર દલિતો અને ખેતરમાલિક યાદવો તેમ જ અન્ય બહુજન સમાજની કોમો વચ્ચે દુશ્મનીનો લાંબો સંબંધ છે. જ્યારે બહુજન સમાજ પક્ષના કાર્યકર્તાઓ દલિતોના ઘરે જઈને દલિત મતદાતાઓને સમજાવવા લાગ્યા ત્યારે યોગી આદિત્યનાથને સમજાઈ ગયું હતું કે પોતાના જ ગઢમાં ગાબડું પડી શકે એમ છે. સમાજવાદી પક્ષના નેતા અખિલેશ યાદવે માત્ર એક સભા ગોરખપુરમાં યોજી હતી. માયાવતીએ તો ગોરખપુરમાં પગ સુધ્ધાં નહોતો મૂક્યો જ્યારે યોગીએ ૧૧ સભાઓ કરી હતી.